Агенцијата за заштита на правото на слободен пристап до информациите од јавен карактер согласно член 109 став 5 од Законот за општата управна постапка (“Службен весник на Република Македонија“ бр. 124/2015), а врз основа на член 27 и член 34 став (1) од Законот за слободен пристап до информации од јавен карактер (“Службен весник на Република Северна Македонија“ бр. 101/2019) и Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр. 60/20), постапувајќи по Жалба изјавена од В. Р. од Скопје, поднесена против Решение на Министерството за внатрешни работи, по предметот Барање за пристап до информации од јавен карактер, на 10.07.2023 година го донесе следното

**Р Е Ш Е Н И Е**

**1**. Жалбата изјавена од В. Р. од Скопје, поднесена против Решението на Министерството за внатрешни работи бр.16.1.2-760/3 од 13.06.2023 година, заведена во Агенцијата под бр.08-218 на 05.07.2023 година, по предметот Барање за пристап до информации од јавен карактер**, СЕ ОДБИВА како неоснована**.

**2.** Решението на Имателот на информација бр.16.1.2-760/3 од 13.06.2023 година **СЕ ПОТВРДУВА.**

**О Б Р А З Л О Ж Е Н И Е**

Како што е наведено во Жалбата, В. Р. од Битола на 15.05.2025 година, поднел Барање за пристап до информации од јавен карактер до Министерството за внатрешни работи, со кое побарал по пошта или емаил да му се достави електронски запис или фотокопија од следната информација:

„Се обраќам до вас како имател на информациите од јавен карактер да ми се достави:

Копија од Пријава/Изјава за тепачка во СОТУ „Ѓорѓи Наумов“ – Битола на ден 21.10.2021 год. поднесена од моја страна во својство на тогашен директор на училиштето во СВР Битола. Пријавата можно да е поднесена на ден 23.10.2021 год. во присуство на службените лица Ѓ. С. и С. Г..“

Постапувајќи по наведеното Барање, Имателот на информации до Барателот доставил Решение за одговор на барање бр.16.1.2-709/3 од 19.05.2023 година, со кое го известува барателот дека од страна на СВР Битола до ОЈО Битола било поднесено известување против тројца малолетници и поднесено било Известување до Јавната установа Меѓуопштински центар за социјални работи Битола за нивно понатамошно постапување бидејќи станува збор за деца со ризик.

Незадоволен од наведеното Решение, Барателот на информацијата на 29.05.2023 поднесе Жалба до Агенцијата за заштита на правото на слободен пристап до информациите од јавен карактер, заведена во Агенцијата под бр.08-218.

Агенцијата за заштита на правото на слободен пристап до информациите од јавен карактер, постапувајќи согласно одредбите од Законот за слободен пристап до информации од јавен карактер и расположливите предметни списи, ја разгледа Жалбата изјавена од барателот на информацијата, по што донесе Решение бр.08-218 од 08.06.2023 година со кое Жалбата ЈА УВАЖИ и предметот го врати на повторно постапување пред првостепениот орган, со укажување за негово повторно постапување по Барањето.

Постапувајќи по Решението на Агенцијата, Имателот на информации донел Решение бр. 16.1.2-760/3 од 13.06.2023 година, со кое го уважува Барањето на Барателот и во кое наведува дека: „Од страна на СВР Битола до Основното Јавно обвинителство (ОЈО) –Битола поднесен е извештај против три деца, заедно со целокупниот материјал од постапувањето. Согласно тоа, Ве информираме дека надлежноста за постапување на службените лица од СВР Битола е завршена, а за бараната информација потребно е да се обратите до ОЈО-Битола каде е доставен во нивна надлежност и понатамошно постапување целокупниот изготвен материјал.“

Незадоволен од добиеното Решение од Имателот на информации, Барателот на информации до Агенцијата повторно достави Жалба, заведена во архивата на Агенцијата под бр. 08-218 на 05.07.2023 година. Во Жалбата е наведено дека „За жал МВР не постапи по вашите напатствија и по втор пат ми достави ист одговор, да сум се обратил до ОЈО Битола. ...Ве информирам и напоменувам дека јас од ОЈО немам што да барам од причина што јас пријава за тепачка....поднесов во МВР Битола...“.

Агенцијата, со електронски допис бр.08-218 од 05.07.2023 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации на 10.07.2023 година по електронски пат до Агенцијата достави допис „Појаснување во врска со Жалба“ бр.16.1.2-943/5 од 10.07.2023 година. Во дописот е наведено дека: „..предходно беше изготвен одговор на две негови барања во кои го известивме барателот дека бараните информации од наша страна се испратени до Основното Јавно Обвинителство Битола во форма на извештај и дека истите податоци кои ги побарува може да ги обезбеди преку надлежното ОЈО. Во согласно со членовите 2, 6 и 34 од Законот за класифицирани информации, а воедно земјќи го во предвид и фактот дека бараниот записник е дел од формираниот предмет кој е доставен со надлежното ОЈО како и досегашната пракса, записникот не може да биде доставен до физичко лице, освен на барање на надлежното ОЈО и Суд,...По направени повторни консултации со Одделението за криминалистичко разузнавање и анализа при СВР Битола, по однос на жалбата, Ве известуваме дека со уплата на административна такса од 150 денари на Буџетската сметка на Република Северна Македонија и барање до архивата на СВР Битола од страна на В. Р.Ѓ, на истиот ќе му биде издадена копија од записникот.“

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата и расположливите списи по предметот, Жалбата **ја одби како неоснована, а Решението на Имателот на информации го потврди**, поради следното:

По разгледувањето на Жалбата и сите списи во врска со предметот, Агенцијата утврди дека Имателот на информации постапил по Барањето за пристап до информации, со тоа што откако утврдил дека во конкретниот случај не станува збор за побарана информација од јавен карактер, донел решение со објаснување за Барателот за постапката за добивање на информациите, односно документите изготвени од надлежност на Министерството за внатрешни работи.

Во врска со оспореното Решение на Имателот на информации каде наведува дека „бараните информации од наша страна се испратени до Основното Јавно обвинителство (ОЈО) Битола во форма на извештај“, Агенцијата укажува на тоа дека, Имателот на информации не постапил согласно член 18 од Законот за слободен пристап до информации од јавен карактер, но со оглед на тоа што во дописот „Појаснување во врска со Жалба“ образложи и објасни за процедурата за добивање на одговорот, произлегува дека во оспореното Решение имало недостатоци кој, согласно член 109 став 5 од Законот за општата управна постапка, не можел да има влијание за поинакво решавање на работата, посебно имајќи го во предвид фактот дека во случајот кој е предмет на барањето за пристап до информации од јавен карактер се инволвирани малолетни лица, чии права и интереси се заштитени со посебен закон.

Од списите во предметот, Агенцијата утврди дека во конкретниот случај Барателот на информации, неосновано повикувајќи се на Законот за слободен пристап до информации од јавен карактер, поднел барање за пристап до информации кои не се од јавен карактер, до кој документ пристап имаат само заинтересираните страни, односно побарал документ изготвен од надлежност на Министерството за внатрешни работи, а кој подлежи на пропишана, стандардна процедура за издавање.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

 **Директор**

 **Пламенка Бојчева**